Narodna skupština
20090121

Stvarno nisam imao nameru nikoga da uvredim. Ako se neko tako oseća, ja se izvinjavam. Međutim, ponovna diskusija stvarno me iritira i moram da kažem da sam zaprepašćen izjavama koje ste naknadno dali. Ja sam podržao sva vaša nastojanja, kao pozitivna, da se rešava problem penzionera. Međutim, ja sada pitam DSS – vas penzioneri nisu interesovali, o kakvom elaboratu vi govorite? Ja sam gledao taj elaborat, na njemu nema ništa, nego ste jednostavno prepisali naše podatke koje smo vam mi dali. Nemojte bacati prašinu u oči. Vi niste hteli o penzionerima da razgovarate. Sada ste odjedanput postali dušebrižnici? Molim vas, da li je nula veća od 10%? Nije tačno, ja moram da kažem, ne tvrdim da su svi penzioneri glasali, ne bih ni voleo da kažem da svi penzioneri glasaju, sačuvaj bože, da bude ovde penzionerska stranka zastupljena sa 70-80 poslanika. Normalno je da penzioneri glasaju po svom ophođenju za onoga koga hoće, ali mi zastupamo interese svakog penzionera bez obzira na to kojoj stranci pripada. Jednako ćemo se boriti, ja sam to tvrdio, a ne ko je za koga glasao. Pravo je svakoga, ali mislim da ćemo se boriti za svakog penzionera jednako, bez obzira na to kojoj partiji pripada.